一冬無雪和陸放翁梅詩陸句豪誇余句清苦要自不失梅兄本分家風也
作者：程公許
朝代：宋

paragraphs: 清羸怯問黄昏月，呵手寒窗寄幽絕。
一枝幽艷棖觸人，花與詩人皆本色。
孤山飛鶴舞空去，詩家何曾絕正脈。
經營慘澹空亡奇，不如倚筆珊瑚格。
滕六冬來偏放惰，暖日暄風渾坼破。
便擬飛章上訴天，怕主林神合連坐。
我昔與梅同謫墮，隨分世塵聊贖過。
薰天肉食休問渠，萬古清芬首陽餓。